
Uznesenie Okresný súd Galanta v právnej veci žalobcu: A. B., nar. XX.X.XXXX, bytom C. D. XXXX, zast.: JUDr. Milan Ficek, advokát s.r.o., so sídlom Žilinská 14, Bratislava, proti žalovanej: A. E. B., nar. X.XX.XXXX, bytom C. D. XXXX, za účasti maloletých detí: F. B., nar. XX.XX.XXXX, G. B., nar. XX.XX.XXXX a F. B., nar. X.X.XXXX, bytom ako žalobca a otec maloletých detí, o nariadenie neodkladného opatrenia, takto rozhodol: I. Žalovaná je povinná nevstupovať do nehnuteľností evidovaných Okresným úradom Galanta, kat. odbor, pre kat. úz. C. D., obec C. D., okres H., zapísané na liste vlastníctva č. XXXX ako pozemok parc. č. XXX/X, zastavaná plocha a nádvorie o výmere 95 m2, parc. č. 645/1, záhrada o výmere 136 m2, parc. č. XXX/X, zastavaná plocha a nádvorie o výmere 95 m2 a rodinný dom súp. č. XXXX, postavený na pozemku parc. č. 645/3, a to po dobu šiestich mesiacov odo dňa vykonateľnosti tohto uznesenia. odôvodnenie: 1. Žalobca sa podaným návrhom zo dňa 2.4.2026 domáhal nariadenia neodkladného opatrenia, ktorým žalovanej zakáže vstup do obydlia uvedeného vo výroku, priblížiť sa k žalobcovi a maloletým deťom na vzdialenosť menšiu ako 50 metrov, kontaktovať maloleté deti, po dobu šiestich mesiacov odo dňa vykonateľnosti uznesenia. 2. Žalobca na odôvodnenie svojho návrhu uviedol, že medzi rodičmi prebieha rozvodové konanie, rodičia žili v spoločnej domácnosti spolu s maloletými deťmi v nehnuteľnosti uvedenej vo výroku. Narušenie manželstva bolo podľa žalobcu spôsobené agresivitou žalovanej manželky - matky maloletých detí, jej verbálna agresivita eskalovala do fyzického násilie vo forme faciek a neskôr aj úderov päsťou, šticovaním a útokom na intímne partie. Správanie žalovanej sa prejavovalo aj na verejnosti. Žalobca v rokoch 2022 a 2025 individuálne vyhľadával odbornú pomoc prostredníctvom konzultácií so psychologičkou a kontaktovaním krízových liniek pomoci, k zmene však nedošlo. Agresívne správanie žalovanej sa postupne prejavovalo aj voči maloletým deťom, a to krikom a telesnými trestami. Poukazoval na incident zo dňa 18.1.2022, kedy mala žalovaná udierať dcéru F., ktorý incident zdokumentoval a riešil s psychologičkou A. I. J.. Tiež zdokumentoval incident zo dňa 2.6.2024, po ktorom si dcéra F. držala tvár, pričom našiel po nej krvavé vreckovky, po ktorom incidente sa žalovaná priznala, že „Terezka neposlúchala, tak dostala“. Tiež poukázal na to, že dňa 10.11.2025, keď prišiel z práce, našiel syna G. doškriabaného na tvári, v ten večer sa mu dcéra priznala, že matka syna G. bila, keď bol v práci. Dňa 28.11.2025, keď matka zase bila syna G., postavil sa na jeho obranu a žalovaná ho začala biť a spôsobila mu škrabance a modriny. Po situácii, ktorá sa odohrala 18.1.2026, nahlásil na polícii, že mu žalovaná dala facku. Následne polícii dňa 26.3.2026 doplnil, že sa tak stalo po tom, ako žalovaná bila syna G., s tým, že vyšetrovateľka následne spísala trestné oznámenie. Uviedol, že žalovaná bola dňa 27.3.2026 políciou zatknutá, bolo voči nej začaté trestné stíhanie a vznesené obvinenie pre zločin týrania blízkej osoby a zverenej osoby. Dňa 27.-28.3.2026 prebehli výsluchy svedkov a maloletých detí. Dňa 28.3.2026 bola žalovaná prepustená na slobodu, zároveň bola políciou vykázaná zo spoločného obydlia. 3. Žalobca na osvedčenie svojich tvrdení predložil súdu rodné listy maloletých, sobášny list, návrh na rozvod, fotografie zo zranení maloletých detí, zápisnicu o trestnom oznámení, potvrdenie o vykázaní
zo spoločného obydlia políciou, poučenie vykázanej osoby, poučenie ohrozenej osoby, pozvánku na informatívny pohovor na ÚPSVaR. 4. Podľa ust. § 324 ods. 1 C.s.p. pred začatím konania, počas konania a po jeho skončení súd môže na návrh nariadiť neodkladné opatrenie. 5. Podľa ust. § 325 ods. 1 C.s.p. neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 6. Podľa ust. § 325 ods. 2 písm. e) C.s.p. neodkladným opatrením možno strane uložiť najmä, aby nevstupovala dočasne do domu alebo bytu, v ktorom býva osoba, vo vzťahu ku ktorej je dôvodne podozrivá z násilia. 7. Podľa ust. § 325 ods. 2 písm. h) C.s.p. neodkladným opatrením možno strane uložiť najmä, aby sa na určenú vzdialenosť nepribližovala alebo iba obmedzene približovala k osobe, ktorej telesná integrita alebo duševná integrita môže byť jej konaním ohrozená. 8. Podľa ust. § 326 ods. 1 C.s.p. v návrhu na nariadenie neodkladného opatrenia sa popri náležitostiach žaloby podľa § 132 uvedie opísanie rozhodujúcich skutočností odôvodňujúcich potrebu neodkladnej úpravy pomerov alebo obavu, že exekúcia bude ohrozená, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha. 9. Podľa ust. § 326 ods. 2 C.s.p. k návrhu musí navrhovateľ pripojiť listiny, na ktoré sa odvoláva. 10. Podľa ust. § 328 ods. 2 C.s.p. o návrhu na nariadenie neodkladného opatrenia rozhodne súd najneskôr do 30 dní od doručenia návrhu na nariadenie neodkladného opatrenia, ktorý spĺňa náležitosti podľa § 326. O návrhu na nariadenie neodkladného opatrenia podľa § 325 ods. 2 písm. e) rozhodne súd do 24 hodín od doručenia návrhu. 11. Podľa ust. § 329 ods. 1 C.s.p. súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. Ak rozhoduje odvolací súd o odvolaní proti uzneseniu o zamietnutí neodkladného opatrenia, umožní sa protistrane vyjadriť k odvolaniu a k návrhu na nariadenie neodkladného opatrenia. 12. Podľa ust. § 329 ods. 2 C.s.p. pre neodkladné opatrenie je rozhodujúci stav v čase vydania uznesenia súdu prvej inštancie. 13. Podľa ust. § 332 ods. 1 C.s.p. neodkladné opatrenie je vykonateľné doručením, ak osobitný predpis neustanovuje inak. 14. Podľa ust. § 332 ods. 2 C.s.p. neodkladné opatrenie podľa § 325 ods. 2 písm. e) je vykonateľné jeho vyhlásením; ak sa nevyhlasuje, je vykonateľné, len čo bolo vyhotovené. 15. Podľa čl. 16 ods. 1 Ústavy Slovenskej republiky nedotknuteľnosť osoby a jej súkromia je zaručená. Obmedzená môže byť len v prípadoch ustanovených zákonom. 16. Podľa čl. 18 ods. 2 Ústavy Slovenskej republiky každý má právo na ochranu života pred neoprávneným zasahovaním do súkromného a rodinného života. 17. Podľa čl. 3 Dohovoru o ochrane ľudských práv a základných slobôd nikoho nemožno mučiť alebo podrobovať neľudskému, alebo ponižujúcemu zaobchádzaniu, alebo trestu. Z ustanovenia čl. 8 ods. 1 dohovoru vyplýva, že každý má právo na rešpektovanie svojho súkromného života, obydlia a korešpondencie. 18. Podľa čl. 19 ods. 1 Ústavy Slovenskej republiky každý má právo na zachovanie ľudskej dôstojnosti, osobnej cti, dobrej povesti a na ochranu mena.
19. Podľa ust. 11 Občianskeho zákonníka fyzická osoba má právo na ochranu svojej osobnosti, najmä života a zdravia, občianskej cti a ľudskej dôstojnosti, ako aj súkromia svojho mena a prejavov osobnej povahy. 20. Podľa ust. § 27a ods. 1 z. č. 171/1993 Z. z. o Policajnom zbore (ďalej len „Zákon o Policajnom zbore“) policajt je oprávnený vykázať z bytu alebo domu alebo iného priestoru spoločne obývaného s ohrozenou osobou a aj z jeho bezprostredného okolia (ďalej len "spoločné obydlie") osobu, u ktorej možno na základe zistených skutočností očakávať útok na život, zdravie, slobodu alebo zvlášť závažný útok na ľudskú dôstojnosť ohrozenej osoby, najmä vzhľadom na predchádzajúce takéto útoky; súčasťou vykázania zo spoločného obydlia je aj zákaz vstupu vykázanej osobe do spoločného obydlia počas 14 dní od vykázania, pričom do tejto doby sa počíta aj deň vykázania. Policajt je oprávnený vykázať zo spoločného obydlia takúto osobu aj počas jej neprítomnosti. 21. Počas vykázania zo spoločného obydlia je vykázaná osoba povinná nepribližovať sa k ohrozenej osobe na vzdialenosť menšiu ako 50 metrov (§ 27a ods. 2 Zákona o Policajnom zbore). 22. Policajt vyhotoví potvrdenie o vykázaní zo spoločného obydlia, ktoré odovzdá vykázanej osobe a ohrozenej osobe. V potvrdení o vykázaní zo spoločného obydlia policajt uvedie meno, priezvisko, dátum narodenia vykázanej osoby a ohrozenej osoby, priestor, na ktorý sa vykázanie zo spoločného obydlia vzťahuje a čas, kedy policajt osobu zo spoločného obydlia vykázal. Súčasne s vydaním potvrdenia o vykázaní, vykázaná osoba oznámi policajtovi adresu a prípadne telefónne číslo, na ktorom bude zastihnuteľná počas trvania účinkov vykázania, až do vydania rozhodnutia súdu o neodkladnom opatrení. Telefónne číslo poskytne policajtovi tiež ohrozená osoba. Ak vykázaná osoba alebo ohrozená osoba odmietne potvrdenie o vykázaní zo spoločného obydlia prevziať, policajt túto skutočnosť uvedie v úradnom zázname (§ 27a ods. 4 Zákona o Policajnom zbore). 23. Vykázanie zo spoločného obydlia končí uplynutím 14 dní od vykázania zo spoločného obydlia, ak ďalej nie je ustanovené inak. Doručením návrhu na nariadenie neodkladného opatrenia na súd počas vykázania zo spoločného obydlia sa trvanie vykázania zo spoločného obydlia predlžuje až do nadobudnutia vykonateľnosti rozhodnutia súdu o tomto návrhu, o čom sa vykázaná osoba upovedomí v rámci poučenia podľa odseku 6; útvar Policajného zboru poskytne ohrozenej osobe súčinnosť pri doručovaní návrhu neodkladného opatrenia (§ 27a ods. 9 Zákona o Policajnom zbore). 24. Neodkladné opatrenie slúži k dočasnému zabezpečeniu ochrany porušených alebo ohrozených práv účastníkov a je namieste ho použiť tam, kde existuje naliehavá potreba neodkladnej úpravy vzťahov medzi účastníkmi. Pre úspešnosť návrhu na nariadenie neodkladného opatrenia je nevyhnutné, aby boli osvedčené (teda nemusia byť nepochybne preukázané) základné skutočnosti potrebné pre záver o pravdepodobnosti nároku, ktorému sa má neodkladným opatrením poskytnúť ochrana, zároveň aby bolo osvedčené, že je dané nebezpečenstvo bezprostrednej ujmy. 25. Účelom inštitútu neodkladného opatrenia podľa § 325 ods. 2 písm. e) (t. j. nevstupovanie do domu alebo bytu pri dôvodnom podozrení z násilia) je eliminácia kontaktu páchateľa domáceho násilia alebo osoby dôvodne podozrivej z takéhoto skutku s jeho obeťou. Neodkladným opatrením možno osobe, proti ktorej návrh smeruje, uložiť, aby dočasne nevstupovala do domu alebo bytu, v ktorom chránená osoba býva. Z formálneho hľadiska nemusí ísť o dom alebo byt na adrese, ktorá je podľa predpisov správneho práva evidovaná ako adresa trvalého resp. prechodného pobytu chránenej osoby. 26. Rozhodujúci je faktický stav užívania obydlia za účelom bývania. Pre nariadenie neodkladného opatrenia je irelevantné, či v prospech povinnej osoby svedčí vlastnícke alebo iné subjektívne právo vo vzťahu k dotknutému domu alebo bytu. Pri nariaďovaní neodkladného opatrenia musí mať súd za osvedčené dôvodné podozrenie z násilia na navrhovateľovi. 27. Z návrhu a predložených listinných dôkazných prostriedkov mal súd osvedčené, že žalovaná a žalobca sú manželia, sú rodičmi troch maloletých detí, s ktorými bývali v spoločnej domácnosti. Žalovaná je podozrivá z násilia voči maloletým deťom, ktorú skutočnosť mal súd osvedčenú najmä z predloženého potvrdenia polície o vykázaní žalovanej zo spoločného obydlia a tiež zo zápisnice o trestnom oznámení. K vykázaniu z domu je príslušník policajného orgánu oprávnený, keď vzhľadom na zistené skutočnosti, najmä predchádzajúce útoky, možno očakávať útok na život, zdravie, slobodu
alebo zvlášť závažný útok na ľudskú dôstojnosť ohrozenej osoby (§ 27a ods. 1 zákona o Policajnom zbore). V danom prípade ide o ochranu pred domácim násilím, úlohou inštitútu neodkladného opatrenia je eliminovať kontakt podozrivého s obeťou a bezprostredne reagovať na aktuálne vzniknutý stav. 28. Násilie je možné definovať ako akýkoľvek akt alebo zanedbanie, ktoré negatívne ovplyvňuje život, fyzickú alebo psychickú integritu alebo slobodu osoby, alebo závažne poškodzuje rozvoj jej osobnosti. Násilie môže mať rôzne formy, môže byť napríklad fyzické, verbálne, sociálne, ekonomické, psychické i emocionálne, môže byť zjavné ale i skryté. Účelom neodkladného opatrenia je poskytnúť oprávnenému ochranu, prípadne zabrániť ďalšiemu zhoršovaniu jeho postavenia, aj z dôvodu, že skutkový stav vo veci nie je náležite zistený (uznesenie NS SR z 15.10.2012, sp. zn. 5M Cdo 10/2012). Pred nariadením neodkladného opatrenia preto nemusí byť nárok dokázaný, musí byť aspoň osvedčený. 29. Dôvodné podozrenie žalovanej z násilia voči maloletým deťom žalobca ako otec osvedčil listinnými dôkazmi, najmä potvrdením Okresného riaditeľstva Policajného zboru v Galante zo dňa 28.3.2026 o vykázaní žalovanej matky zo spoločného obydlia. V posudzovanej veci bolo osvedčené, že k neželanému správaniu žalovanej matky reálne môže dôjsť a jeho uskutočnenie závisí iba od individuálnej vôle žalovanej. Keďže bolo osvedčené riziko hrozby použitia násilia voči maloletým deťom aj v budúcnosti, bola osvedčená potreba neodkladnej úpravy pomerov. Súd nariadil neodkladné opatrenie z dôvodu, aby zabránil prípadnému útoku žalovanej na maloleté deti, ktorý útok je vzhľadom na žalobcom opísané doterajšie správanie žalovanej, možné očakávať. 30. O návrhu na nariadenie neodkladného opatrenia vo zvyšnej časti súd rozhodne v zákonnej 30 dňovej lehote podľa ust. § 328 ods. 2 C.s.p. a zároveň rozhodne o trovách konania. Poučenie: Proti tomuto uzneseniu odvolanie môže podať strana, v ktorej neprospech bolo rozhodnutie vydané, a to v lehote 15 dní od jeho doručenia na Okresnom súde Galanta. V odvolaní sa popri všeobecných náležitostiach podania (označenie súdu, ktorému je určené, kto ho robí, ktorej veci sa týka, čo sa ním sleduje, spisová značka konania, podpis) uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Odvolanie len proti odôvodneniu rozhodnutia nie je prípustné. Ak podá ten, kto je na to oprávnený, včas odvolanie, nenadobúda rozhodnutie právoplatnosť, dokiaľ o odvolaní právoplatne nerozhodne odvolací súd.

